钦定古今图书集成/明伦汇编/官常典/第682卷 > 吕大忠
## 钦定古今图书集成/明伦汇编/官常典/第682卷 > 吕大忠

按《宋史》本传：大忠，字进伯，登第，为华阴尉、晋城令。韩
绛宣抚陕西，以大忠提举永兴路义勇，改秘书丞，检
详枢密院吏兵房文字，令条义勇利害，大忠言：“养兵
猥众，国用日屈。汉之屯田，唐之府兵，善法也。弓箭手
近于屯田，义勇近于府兵，择用一焉，兵屯可省矣。”为
签书定国军判官。熙宁中，王安石议遣使诸道立缘
边封沟。大忠与范育被命，俱辞行，大忠陈五不可，以
为“怀抚外国，恩信不洽，必致生患”，罢不遣。令与刘忱
使契丹，议伐北地。会遭父丧，起复知代州。契丹使萧
素、梁颖至代，设次据主席，大忠与之争，乃移次于长
城北。换西上阁门使、知石州。大忠数与素、颖会，凡议
屡以理折之，素、颖稍屈。已而复使萧禧来求代北地。
神宗召执政与大忠、忱议，将从其请。大忠曰：“彼遣一
使来，即与地五百里。若使魏王英弼来求关南，则何
如？”神宗曰：“卿是何言也？”对曰：“陛下既以臣言为不然，
恐不可启其渐。”忱曰：“大忠之言，社稷大计，愿陛下熟
思之。”执政知不可夺，议卒不决。罢忱还三司，大忠亦
终丧制，其后竟以分水岭为界焉。元丰中，为河北转
运判官，言：“古者理财，视天下犹一家，朝廷者家外，计
者兄弟，居虽异而财无不同。今有司惟知出纳之名，
有馀不足未尝以实告上，故有馀则取之，不足莫之与，甚大患也。”乃上生财养民十二事。徙提点淮西刑
狱。时河决，飞蝗为灾，大忠入对，极论之，诏归故官。元
祐初，历工部郎中、陕西转运副使、知陕州，以直龙图
阁知秦州，进宝文阁待制。夏人自犯麟府、环庆后，遂
绝岁赐，欲遣使谢罪，神宗将许之。大忠言：“夏人彊则
纵，困则服。今阳为恭顺，实惧讨伐，宜且命边臣诘其
所以来之辞。若惟请是从，彼将有以窥我矣。”初，郡籴
民粟，豪家因之制操纵之柄。大忠选僚采自旦入仓，
虽斗升亦受，不使有所壅阏。民喜，争运粟于仓，负钱
而去，得百馀万斛。马涓以进士举首入幕府，自称状
元。大忠谓曰：“状元云者，及第未除官之称也，既为判
官则不可。今科举之习既无用，修身为己之学不可
不勉。”又教以临政治民之要，涓自以为得师焉。谢良
佐教授州学，大忠每过之，听讲《论语》，必正襟敛容曰：
“圣人言行在焉，吾不敢不肃。”尝献言：“夏人戍守之外，
战士不过十万，吾三路之众足以当之矣。彼屡犯王
略，一不与校，臣窃羞之。”绍圣三年，加宝文阁直学士、
知渭州，付以秦、渭之事。奏言：“关、陕民力未裕，士气沮
丧，非假之岁月，未易枝梧。”因请以职事对，大抵欲以
计徐取横山，自汝遮残井迤逦进筑，不求近功。既而
锺傅城安西，王文郁亦用事，章惇、曾布主之，大忠议
不合，又乞以所进职为大防量移惇、布陈其所言与
元祐时异。徙知同州，旋降待制，致仕，卒。诏复学士官，
佐其葬。